Veszélyes terep címmel jelent meg egy cikk péntek este a kormánypárti Magyarnemzet.hu oldalon.

„Borkai Zsolt leborított egy szekérderéknyi rajzszöget, és most arra kényszeríti saját családját és politikustársait, hogy bekötött szemmel, mezítláb sétálgassanak. Könnyen elkerülhető lett volna ez a helyzet. Már napokkal ezelőtt le kellett volna mondania” – írta szerző nélküli cikkben a lap.

Az írás végén hozzátették: „Egy ország ért egyet Tarlós Istvánnal.” A kormánypártok főpolgármester-jelöltje (és Budapest jelenlegi főpolgármestere) az Indexnek adott interjújában azt mondta, hogy Borkainak le kellene mondania.

Frissítés: Megjelenése után kevesebb mint egy órával eltűnt a cikk a Magyar Nemzet oldaláról.

Ballai Attila, a kormánypárti lap főszerkesztője azt mondta a Hvg.hu kérdésére, hogy a Veszélyes terep című cikk nem szerkesztőségi álláspont volt, csupán egy kolléga véleménye, amely „technikai hiba miatt élesedett ki”.

Ez a magyarázat azért furcsa, mert a cikk kikerült a lap Facebook- és Twitter-oldalaira, valamint a portál címlapjára is; a cikk eltávolításához pedig bő háromnegyed órára volt szükség.

Tarlóst félti a Fidesz, Orbán Párizsban

Szintén péntek este a Magyar Hang azt írta, hogy válságtanácskozást tart a központi Fidesz-stáb, mert az utolsó méréseik szerint a Borkai-botrány elbizonytalanította a Fidesz szavazótáborát, ennek pedig komoly hatása lehet a választási részvételre.

„Az utolsó mérések azt mutatják, a Borkai-ügy magával ránthat több erős jelöltet, köztük Tarlóst is” – mondta a Magyar Hangnak egy fideszes forrás. Az utolsó közvélemény-kutatások szerint fej fej mellett áll Tarlós István és Karácsony Gergely a Fidesz számára is kiemelt fontosságú főpolgármester-jelölti versenyben.

Orbán Viktor közben maratoni, több órás tárgyalást folytat Emmanuel Macron francia elnökkel Párizsban.

Borkai ügyében a végső döntést minden bizonnyal a pártelnök-miniszterelnök hozza meg, ő azonban órák óta elérhetetlen.

Borkaiék péntek délután négy órakor rendkívüli sajtótájékoztatót hirdetettek, amit aztán egy órával később

. Azt az információt kaptuk, hogy Borkai közleményt adhat ki péntek este, de egy fideszes forrásunk azt mondta délután, hogy kérdéses, lesz-e bármilyen bejelentés.

Nagy lökést kapott az ellenzék

Győr fideszes polgármesteréről egy héttel ezelőtt kezdtek kompromittáló szexuális felvételek megjelenni Az ördög ügyvédje nevű blogon. Az orgiáról készült tartalmak ráirányították a figyelmet arra, hogyan uralta le a helyi üzleti életet a kormánypárti politikus köre. Erről részletesen itt írtunk.

A Borkai-botrány a választás kulcstémája lett a kampányhajrában, a Fidesz több politikusa (Novák Katalin, Gulyás Gergely, de még Tarlós István is) elítélően nyilatkozott a témában, mondván, ami a felvételeken látható, az nem egyeztethető össze a Fidesz által hirdetett keresztény-konzervatív értékrenddel.

A botrányra az ellenzék is ráugrott; feljelentést tett a Párbeszéd és a Jobbik, a Momentum ifjúsági szervezete „Kokain Kormány” feliratot fújt Orbán Viktor irodája elé, a Szolidaritás 30 ezer szórólapot szórt szét Győrben, a Momentum pedig tájékoztató kampányt indított a Fidesz-irodák környékén.